સાચું જ કહેવાય છે કે જો બૂરી પ્રવૃત્તિ કે બૂરી આદત પર શરૂઆતથી જ અંકુશ ન મુકાય તો આગળ વધતાં એ ગૂમડું બની જાય છે. પ્રભુ દેવાએ ફિલ્મ ‘વૉન્ટેડ’ દ્વારા હિન્દી ફિલ્મોમાં પગ મૂક્યો હતો એ વખતે તેને રોકવાની જરૂર હતી. તે રીમેક બનાવતો હોય કે તેણે કહેવાતી ઓરિજિનલ કથા પસંદ કરી હોય, તેની ફિલ્મો ચોક્કસ ફૉમ્યુર્લા પર આધારિત હોય છે. તેની ફિલ્મોમાં ઍક્શન, વાયલન્સ, ડાન્સ અને રોમૅન્સ એ ચાર તત્વોનાં પ્રમાણ અને ક્રમ-આયોજનો બદલાતાં રહે છે. જોકે કથાનક, પટકથા અને સંવાદો જેવી બાબતોને તો ભૂલી જ જાઓ. પ્રભુ દેવા શબ્દોથી વધારે દૃશ્યોમાં શ્રદ્ધા રાખે છે. તેની ફિલ્મોમાં સ્ક્રિપ્ટ-રાઇટર કરતાં વધારે યોગદાન કૅમેરામેન, કોરિયોગ્રાફર, ઍક્શન-ડિરેક્ટર, હીરો અને સાઉન્ડ-રેકૉર્ડિસ્ટનું હોય છે.